Zagreb, 10. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv** **dužnosnika Dražena Srpaka, gradonačelnika Grada Murskog Središća,** na 141. sjednici, održanoj 10. rujna 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Dražena Srpaka, gradonačelnika Grada Murskog Središća, neće se pokrenuti, jer iz zaprimljenog očitovanja i dokumentacije ne proizlazi da je dužnosnik poduzimao bilo kakve radnje u postupku provedbe javnog natječaja u kojem je ……………. imenovan ravnateljem Centra za kulturu Rudar, niti je isti u smislu članka 4. stavka 5. ZSSI-a doveden s njime u bilo kakvu interesnu povezanost, slijedom čega kod njega u ovoj situaciji nisu utvrđene okolnosti moguće povrede odredaba ZSSI-a.**

Obrazloženje

U Povjerenstvu je dana 12. studenoga 2020. pod brojem 711-U-4122-P-260/20-01-3 zaprimljena neanonimna prijava mogućeg sukoba interesa protiv dužnosnika Dražena Srpaka, gradonačelnika Grada Murskog Središća, **povodom koje se vodi predmet** P-260/20.

U prijavi se u bitnome navodi da je Grad Mursko Središće objavio natječaj za ravnatelja Doma kulture u kojem je izabran …………. Navodi se kako navedena osoba nema dovoljno radnog iskustva, sukladno uvjetima natječaja, te da je rođak dužnosnika Dražena Srpaka, gradonačelnika.

Obzirom na navode prijave, Povjerenstvo je dopisom Broj: 711-I-1688-P-260/20-02-17 od 17. studenoga 2020. zatražilo preciziranje okolnosti rodbinskog srodstva između dužnosnika Dražena Srpaka i ………….., nakon čega je podnositelj 24. studenoga 2020. pod brojem 711-U-4276-P-260/20-03-3 podnio dopunu u kojoj navodi da je ……….., prema saznanjima podnositelja, sin od njegova bratića.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga je i dužnosnik Dražen Srpak povodom obnašanja dužnosti gradonačelnika Grada Murskog Središća obvezan postupati sukladno odredbama ZSSI-a.

Povjerenstvo je u svrhu ocjene vjerodostojnosti i osnovanosti navoda izvršilo uvid u podatke nadležnog sudskog registra Trgovačkog suda u Varaždinu te je utvrdilo da je pod matičnim brojem subjekta 070171544 upisana ustanova Centar za kulturu Rudar, čiji je osnivač Grad Mursko Središće u kojoj funkciju ravnatelja obavlja …………., imenovan temeljem odluke od 1. siječnja 2020.

Nadalje, dopisom Broj: 711-I-1783-P-260/20-04-17o d 4. prosinca 2020. zatraženo je od Grada Murskog Središća očitovanje je li Grad poduzimao radnje u postupku kada je za ravnatelja ustanove Centar za kulturu Rudar imenovan ………., ako da je li netko od dužnosnika Grada Murskog Središća (gradonačelnik, zamjenik gradonačelnika) poduzimao te radnje, odnosno obavlja li netko od navedenih dužnosnika funkciju u Upravnom vijeću te je li u njezinu obavljanju sudjelovao u navedenom natječaju, zajedno sa dokumentacijom koja se odnosi na predmetno imenovanje.

Također, Grad Mursko Središće pozvan je očitovati se na okolnost je li neki od dužnosnika Grada Murskog Središća u odnosu srodstva sa …………….. te je li takav odnos bio deklariran odnosno jesu li službe Grada, koje su eventualno poduzimale u postupku imenovanja ravnatelja, na drugi način bilo upoznate s tom okolnošću.

Grad Mursko Središče očitovao se dopisom, KLASA: 021-05/19-01/744, URBROJ: 2109/11-20-01/1-3 od 11. prosinca 2020. u kojem se navodi da se u postupku imenovanja ravnatelja Centra za kulturu Rudar primjenjuju Zakon o upravljanju javnim ustanovama u kulturi („Narodne novine“, broj 96/01. i 98/19.) te Odluka Gradskog vijeća Grada Mursko Sređišće o osnivanju javne ustanove Centar za kulturu Rudar, na koju je Ministarstvo kulture izdalo suglasnost kao i da se primjenjuje Statut Centra za kulturu Rudar, donesen od strane privremene ravnateljice.

U dopisu se obrazlaže da se radi o imenovanju ravnatelja javne ustanove u kulturi čiji je osnivač jedinica lokalne samouprave, Grad Mursko Središće te se ističe da je člankom 5. Zakona o upravljanju javnim ustanovama u kulturi propisano da ravnatelja ustanove imenuje predstavničko tijelo osnivača, u konkretnom slučaju Gradsko vijeće Grada Mursko Središće.

Citira se i odredba članka 8. iste Odluke o osnivanju te odredba članka 11. Statuta kojima je propisano da se ravnatelj ustanove imenuje na temelju javnog natječaja objavljenog u javnom glasilu koji provodi osnivač te se iznosi da su tekst natječaja za imenovanje ravnatelja i Odluka o raspisivanju javnog natječaja usvojeni na 13. sjednici Gradskog vijeća od 17. lipnja 2019., a natječaj za imenovanje Grad Mursko Središće je raspisao u lokalnim novinama „Međimurje“ dana8. srpnja 2019. dana

Nadalje se tumači da navedena ustanova osim ravnatelja nema drugih zaposlenika te da stoga, sukladno članku 3. stavku 1. Zakona o upravljanju javnim ustanovama u kulturi, nije bilo potrebno da se formira upravno vijeće ustanove, jer njenim radom upravlja ravnatelj, zbog čega je radi provedbe javnog natječaja za imenovanje ravnatelja Gradsko vijeće Grada Mursko Središće na 13. sjednici donijelo Odluku o osnivanju i imenovanju članova natječajnog povjerenstva za izbor ravnatelja/ice javne ustanove u kulturi Centar za kulturu Rudar, koje je po zaprimanju prijava kandidata trebalo utvrditi potpunost i pravodobnost prijava, utvrditi listu kandidata koji ispunjavaju formalne uvjete propisane natječajem, predložiti Gradskom vijeću kandidata te podnijeti izvješće o provedenom postupku.

Iznosi se da je navedeno povjerenstvo obavilo sve ove poslove te je sastavilo zapisnik iz kojeg je razvidno da su od četiri pravodobno zaprimljene prijave, tri bile potpune i jedna nepotpuna, kao i da je nakon uvida u prijave za ravnatelja Gradskom vijeću Grada Murskog Središa predložen ……………, koji zadovoljava sve natječajem i zakonom propisane uvjete te čiji je program rada za mandatno razdoblje ocijenjen najboljim. Navodi se da bilo kojim aktom nije propisano osnivanje ovakvog povjerenstva, već je isto formirano kao radno tijelo Gradskog vijeća s ovlaštenjem za pregledom i ocjenom prijava, sukladno članku 44. Statuta Grada Mursko Središće, a o samom imenovanju ravnatelja odlučilo je Gradsko vijeće u okviru propisanih ovlasti. U natječajno povjerenstvo bili su imenovani Zvonko Vrtarić, predsjednik, ujedno predsjednik Gradskog vijeća Grada Mursko Središća, Miljenko Cmrečak, član, (zamjenik gradonačelnika Grada Murskog Središća i član Ogranka Matice hrvatske Čakovec) te Kristijan Antolović, član (potpredsjednik Gradskog vijeća Grada Mursko Središće).

Zaključno se iznosi da dužnosnik Dražen Srpak nije sudjelovao u postupku imenovanja ravnatelja Centra za kulturu Rudar, jer je sve radnje obavilo navedeno povjerenstvo i Gradsko vijeće, kao i da dužnosnik nije u odnosu srodstva sa imenovanim ravnateljem, odnosno da su stručne službe Grada, koje su obavljale administrativne poslove bile upoznate s činjenicom da nitko od osoba koji su sudjelovali u postupku nije u odnosu srodstva sa ravnateljem, te da je jedan od kandidata, čiji program napisan na samo jednoj stranici nije ocijenjen kvalitetnim, kasnije pokrenuo upravni spor koji nije okončan.

Očitovanju su priloženi Zakon o upravljanju javnim ustanovama u kulturi, Odluka o osnivanju javne ustanove Centar za kulturu Rudar, koju je 26. studenoga 2018. donijelo Gradsko vijeće, rješenje Ministarstva kulture od 28. ožujka 2019. kojim je navedena Odluka ocijenjena sukladna zakonu, Statut Centra za kulturu Rudar koji je donijela ……….., privremena ravnateljica ustanove, Odluka o raspisivanju javnog natječaja za izbor ravnatelja/ice javne ustanove u kulturi Centar za kulturu Rudar, koju je donijelo Gradsko vijeće 17. linja 2019., natječaj za izbor ravnatelja/ice javne ustanove u kulturi Centar za kulturu Rudar, koji je donijelo Gradsko vijeće 17. lipnja 2019., s propisanim uvjeti visoke stručne spreme te odlikovanja stručnim, radnim i organizacijskim sposobnostima za ravnatelja, uz iznimnu mogućnost da se može imenovati osoba koja nema visoku stručnu spremu, ali je istaknuti i priznati stručnjaci na području kulture s najmanje deset godina radnog staža, preslika lokalnih novina u kojima je objavljen tekst navedenog natječaja, odluka Gradskog vijeća od 17. linja 2019. o imenovanju članova Natječajnog povjerenstva, zapisnik Natječajnog povjerenstva od 28. kolovoza 2019. u kojem se navodi da su zaprimljene tri pravodobne i potpune prijave te se predlaže imenovati ……………. za ravnatelja ustanove, Statut Grada Murskog Središća kojeg je usvojilo Gradsko vijeće 8. srpnja 2009., mišljenje Ministarstva kulture od 3. srpnja 2019. dano povodom traženja Grada Murskog Središća, te zapisnik o obavljenom inspekcijskom nadzoru poslovanja Centra za kulturu Rudar, sastavljen 22. listopada 2019. od Državnog inspektorata.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno stavku 2. navedenog članka ZSSI-a član obitelji dužnosnika u smislu odredbi tog Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 5. stavkom 2. Zakona o upravljanju javnim ustanovama u kulturi propisano je da ravnate­lje javnih ustanova u kulturi kojih su osnivači ili vlasnici županije, odnosno Grad Zagreb, gradovi ili općine, imenuju i razrješavaju predstavnička tijela osnivača  ili vlasnika na prijedlog upravnih vijeća ustanova i po pribav­ljenom miš­lje­nju stručnog, odnosno umjetničkog osob­lja tih ustanova.

Iz zaprimljenog očitovanja i dokumentacije proizlazi da je Gradsko vijeće Grada Murskog Središća, koje je ujedno svojim aktom u 2018. osnovalo Centar za kulturu Rudar, 17. lipnja 2019. odlučilo o raspisivanju javnog natječaja za imenovanje ravnatelja ove ustanove, u kojem istaknuti uvjeti za imenovanje ravnatelja odgovaraju uvjetima određenima Zakonom o upravljanju javnim ustanovama u kulturi te aktom o osnivanju i Statutom Centra za kulturu Rudar. Jedini osnivač Centra za kulturu Rudar je Grad Mursko Središće, a ustanova nema ustrojeno upravno vijeće kao tijelo upravljanja ustanovom, jer nema drugih zaposlenika osim ravnatelja ustanove, slijedom čega te poslove obavlja ravnatelj.

U svrhu provedbe javnog natječaja, objavljenog u lokalnom tisku, Gradsko vijeće Grada Murskog Središća osnovalo je posebno povjerenstvo za prikupljanje te ocjenu prijava i programa podnesenih od strane kandidata, u kojem su dva člana došla iz samog Gradskog vijeća, a treći je bio zamjenik gradonačelnika, pri čemu iz zakonskih te odredbi akta o osnivanju i predmetnog Statuta ne proizlazi da bi takvo povjerenstvo trebalo biti osnovano. Nakon što je isto natječajno povjerenstvo ocijenilo dokumentaciju koju je zaprimilo, predložilo je Gradskom vijeću da se odabere …….......... za ravnatelja ustanove, što je navedeno predstavničko tijelo i prihvatilo.

Ponajprije se ističe da Povjerenstvo nije ispitivalo je li natječaj zakonito proveden u smislu ispunjavanja propisivanja uvjeta odabranog kandidata, što se može pobijati odlukom u upravnom sporu, a što je prema navodima očitovanja Grada i učinjeno, jer je jedan od kandidata u konačnici podnio tužbu nadležnom upravnom sudu.

U situaciji kada bi dužnosnik koristio svoje zakonske ovlasti koje ima povodom obnašanja dužnosti gradonačelnika Grada Murskog Središća kako bi utjecao na imenovanje i s time povezano zapošljavanje s njim povezane osobe, dužnosnik bi se našao u povredi ZSSI-a, jer bi tada na ovu odluku utjecali njegovi privatni interesi te bi postupao suprotno svrsi zbog koje mu je dana javna ovlast, odnosno moglo bi se raditi o zlouporabi posebnih prava dužnosnika iz članka 7. stavka 1. točke c) ZSSI-a.

Ne ulazeći u ovoj odluci u razmatranje rodbinske povezanosti dužnosnika s navedenom osobom, što se u ovom postupku niti nije uspjelo utvrditi, a imajući u vidu da dužnosnik Dražen Srpak nije poduzeo niti jednu radnju u postupku u kojem je ………………… imenovan za ravnatelja Centra za kulturu Rudar, Povjerenstvo temeljem dokumentacije u koju je izvršilo uvid nije pronašlo nikakvih elemenata iz kojih bi proizlazilo da bi dužnosnik počinio povredu zlouporabom posebnih prava zabranjenu člankom 7. stavkom 1. podstavkom c) ZSSI-a niti povredu bilo koje druge odredbe ZSSI-a.

Naime, sve radnje u ovom postupku, uključujući raspisivanje javnog natječaja i utvrđivanje uvjeta za ravnatelja u tekstu natječaja, sukladnih mjerodavnim propisima, imenovanje natječajnog povjerenstva koje je ocjenjivalo dokumentaciju, te odlučivanje o imenovanju povodom prijedloga natječajnog povjerenstva, u okviru svoje nadležnosti obavilo je Gradsko vijeće Grada Murskog Središća.

Obzirom da nije utvrđeno da bi dužnosnik Dražen Srpak na bilo koji način koristio ovlasti koje ima kao gradonačelnik Grada Murskog Središća, povodom ispitivanja okolnosti neanonimne prijave nije utvrđeno da bi u postupku provedbe javnog natječaja za imenovanje ravnatelja Centra za kulturu Rudar, došlo do moguće povrede neke od odredbi ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Dražen Srpak, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana